Autotaksi prijevoz djelatnost je javnog prijevoza putnika koja se obavlja osobnim automobilom kategorije M1, ako se jedan putnik ili povezana skupina putnika ukrcava na jednom ili na više mjesta, a iskrcava na samo jednom drugom mjestu, a takav prijevoz se obavlja temeljem jedne narudžbe i uz jedno plaćanje ukupne naknade za obavljeni prijevoz određene taksimetrom ili elektroničkom aplikacijom iz koje su putniku unaprijed vidljivi maksimalna cijena i planirana ruta putovanja prema unaprijed poznatim uvjetima, pri čemu je narudžba prijevoza realizirana pozivom, elektroničkom aplikacijom ili neposredno kod vozača i koja nema obilježja drugih oblika prijevoza putnika.

Djelatnost autotaksi prijevoza u Republici Hrvatskoj regulirana je Zakonom o prijevozu u cestovnom prometu (Narodne novine, broj 41/18, 98/19, 30/21, 89/21, 114/22, 136/24) i Pravilnikom o posebnim uvjetima za vozila kojima se obavlja javni cestovni prijevoz za vlastite potrebe (Narodne novine, broj 50/18, 56/19, 107/20, 147/21, 127/21, 71/22, 154/24).

Sukladno članku 47. Zakona o prijevozu u cestovnom prometu, Gradsko vijeće Grada Ivanić-Grada na svojoj 35. sjednici održanoj 18. ožujka 2025. godine donio je Odluku o autotaksi prijevozu na području Grada Ivanić-Grada (Službeni glasnik Grada Ivanić-Grada, broj 01/25) kojom se utvrđuju lokacije i opremljenost autotaksi stajališta, način njihova korištenja i visina naknade za izdavanje dozvola za obavljanje autotaksi prijevoza na području Grada Ivanić-Grada.

AUTOTAKSI STAJALIŠTA

Pravne osobe i fizičke osobe - obrtnici koji obavljaju autotaksi prijevoz isključivo radi zaustavljanja u svrhu ukrcaja i iskrcaja putnika mogu koristiti stajališta namijenjena za vozila javnog prijevoza i autotaksi stajališta.

Autotaksi stajališta na području Grada Ivanić-Grada su:

- Savska ulica – Autobusni kolodvor - 7 (sedam) mjesta,

- Kolodvorska ulica – Željeznički kolodvor - 3 (tri) mjesta.

Na autotaksi stajalištu ne smije stajati više vozila nego što ima obilježenih mjesta za autotaksi vozila.

Na autotaksi stajalištu nije dozvoljeno parkiranje ni zaustavljanje drugih vozila.

DOZVOLA ZA OBAVLANJE AUTOTAKSI PRIJEVOZA NA PODRUČJU GRADA IVANIĆ-GRADA

Dozvola za obavljanje autotaksi prijevoza putnika na području Grada Ivanić-Grada izdaje se pravnoj osobi ili fizičkoj osobi - obrtniku koji ima važeću licenciju za obavljanje autotaksi prijevoza putnika u unutarnjem cestovnom prometu u trenutku predaje zahtjeva za izdavanje dozvole.

Dozvolu rješenjem izdaje upravni odjel Grada Ivanić-Grada nadležan za promet na temelju uredno podnesenog zahtjeva za izdavanje dozvole.

Dozvola za obavljanje autotaksi prijevoza putnika na području Grada Ivanić-Grada se izdaje na razdoblje od pet godina, a najdulje do dana isteka licencije, uz jednokratno plaćanje naknade za izdavanje dozvole.

Dozvola nije prenosiva i može je koristiti samo prijevoznik kojem je izdana.

Izvornik dozvole nalazi se u sjedištu autotaksi prijevoznika.

Prilikom obavljanja autotaksi prijevoza, odnosno tijekom vožnje vozač autotaksi prijevoznika dužan je u vozilu imati presliku dozvole.

NAKNADA ZA IZDAVANJE DOZVOLE ZA OBAVLJANJE AUTOTAKSI PRIJEVOZA NA PODRUČJU GRADA IVANIĆ-GRADA

Naknada za izdavanje dozvole za obavljanje autotaksi prijevoza putnika na području Grada Ivanić-Grada utvrđuje se u visini od 100,00 EUR.

Naknada za izdavanje dozvole naplaćuje se ovisno o najvećem broju vozila kojima se planira obavljati autotaksi prijevoz putnika, i to tako da se za jedno do dva vozila naplaćuje iznos kao za jednu dozvolu (100,00 EUR), za tri do deset vozila naplaćuje se iznos kao za šest dozvola (600,00 EUR), za 11 do 50 vozila naplaćuje se iznos kao za 30 dozvola (3.000,00 EUR), za 51 do 100 vozila naplaćuje se iznos kao za 70 dozvola (7.000,00 EUR), a za više od 100 vozila naplaćuje se iznos kao za 100 dozvola (10.000,00 EUR).

Naknadu za izdavanje dozvole za obavljanje autotaksi prijevoza putnika na području Grada Ivanić-Grada potrebno je uplatiti na račun Grada Ivanić-Grada te dokaz o uplati priložiti zahtjevu za izdavanje dozvole.

**Uputa za plaćanje naknade:**

IBAN primatelja: HR3323600001815800006

Model plaćanja: HR68

Poziv na broj: 7706-OIB

Opis plaćanja: Naknada – dozvola za autotaksi prijevoz

UPISNIK IZDANIH DOZVOLA ZA OBAVLJANJE AUTOTAKSI PRIJEVOZA PUTNIKA NA PODRUČJU GRADA IVANIĆ-GRADA

|  |  |  |  |  |
| --- | --- | --- | --- | --- |
| **Redni broj**  | **Naziv** | **Broj dozvole** | **Rok važenja** | **Broj vozila** |
| **1.**  | **Malenica prijevoz d.o.o.** | Broj dozvole: 6/2023 | 22. ožujka 2028. | 2 vozila |
| Broj dozvole: 7/2023 | 22. ožujka 2028. |
| **2.** | **SVEBIRAD – MARIO j.d.o.o.** | Broj dozvole: 8/2023 | 1. lipnja 2028.  | 5 vozila |
| Broj dozvole: 9/2023 | 1. lipnja 2028.  |
| Broj dozvole: 10/2023 | 1. lipnja 2028.  |
| Broj dozvole: 4/2025 | 1. lipnja 2028.  |
| Broj dozvole: 5/2025 | 1. lipnja 2028.  |
| **3.** | **Luca Jurić** | Broj dozvole: 2/2024 | 2. svibnja 2029. | 2 vozila |
| Broj dozvole: 3/2024 | 2. svibnja 2029. |
| **4.** | **TAXI ŠIMO PETRIČEVIĆ, obrt za prijevoz** | Broj dozvole: 1/2025 | 18. veljače 2030. | 3 vozila |
| Broj dozvole: 2/2025 | 18. veljače 2030. |
| Broj dozvole: 3/2025 | 18. veljače 2030. |
| **5.** | **TAXI ICO, obrt za prijevoz, vl. Ivica Petričević** | Broj dozvole: 6/2025 | 1. travnja 2030. | 3 vozila |
| Broj dozvole: 7/2025 | 1. travnja 2030. |
| Broj dozvole: 8/2025 | 1. travnja 2030. |